I morgen åbner den årlige minemesse PDAC i Toronto, hvor Grønland - blandt andet med hjælp fra kronprins Frederik - vil faldbyde sin undergrund til interesserede råstofselskaber fra hele verden.

Men det bliver en rejse med et kedeligt skudsmål.

For imens landets politikere i årevis har peget på særligt råstoffer og olie som billetten til øget økonomisk selvbårenhed og i længden selvstændighed, er mineselskaberne ikke imponerede.

I den årlige spørgeundersøgelse fra den uafhængige canadiske tænketank Fraser Institute, som måler hvor attraktive industrien mener verdens minenationer er for investering, er Grønland nu kun 20 pladser fra bunden.

Dermed er Grønland faldet fra nær toppen i 2013, da det blev bedømt som verdens 7. mest attraktive land at investere i, til en 63. plads i år.

- Betingelserne for at få en tilladelse er inkonsekvente, og de administrative processer er langsommelige og besværlige, lyder et af skudsmålene.

Få projekter i gang

Imens Grønland i mange år har arbejdet for at få en råstofsektor på benene og med Selvstyreloven fik den fulde ret over egen undergrund, har resultaterne været små.